Raitiotien Turtolan tukimuurin ja Kekkosentien sillan teoksille valittiin taiteilijat

Ajojohtimien asentamista. Pasi Tiitola/Raitiotieallianssi

Pekka Ruissalo

Ratikan taiteen avoin portfoliohaku Kekkosentien sillan ja Siirtolapuutarhan tukimuurin sekä Turtolan tukimuurin taiteen toteuttaville taiteilijoille keräsi yhteensä 164 hakemusta.

Työtehtävistä kiinnostuneita taiteilijoilta oli suomalaisten hakijoiden lisäksi paljon myös muista pohjoismaista, erityisesti Ruotsista.

Turtolan tukimuurin taiteilijaksi valittiin tamperelainen Jan Anderzén Kekkosentien sillan ja viereisen tukimuurin taiteilijaksi tulee ruotsalainen Katarina Löfström

Työvaliokunta pyrki päätöksessään pohtimaan molempiin kohteisiin soveltuvat, eri tyyliset taiteilijat, jotka edustavat sekä tuoreita ideoita että kokemusta rakentamiseen yhdistyvästä taiteesta.

– Löfströmillä on paljon kokemusta arkkitehtuuriin yhdistyvästä taiteesta ja monenlaisista materiaaleista. Anderzén puolestaan tuo hankkeeseen uudenlaista, tämän päivän katu- ja nuorisokulttuurista ammentavaa näkökulmaa, toteaa valintaraatiin kuulunut Tampereen taidemuseon johtaja Taina Myllyharju

Seuraavaksi valituilta taiteilijoilta tilataan teoksista luonnokset, joiden tulee olla valmiina vuoden loppuun mennessä. Teokset valmistuvat kesään 2021 mennessä.

– Hakijoiden taso oli korkea, mutta kirkkain kärki nousi hakijoiden joukosta suhteellisen helposti esille, Taina Myllyharju jatkaa.

Taiteilijavalinnat teki raitiotien taiteen työvaliokunta, johon kuuluivat myös kuvataiteilija Vesa Varrela, raitiotien kehitysohjelman projektipäällikkö Antti Haukka ja raitiotien taiteen koordinoinnista vastaavan Frei Zimmer Oy:n edustajat sekä kaksi muuta Tampereen taidemuseon asiantuntijaa.

Portfoliohaut olivat avoinna Raitiotien taiteen verkkosivuilla 20.5. – 24.6. välisenä aikana.

Tampereen raitiotien maisemarakenteissa taidetta liitetään valituissa kohteissa niiden kiinteäksi osaksi. Kalevassa sijaitseva Kekkosentien silta on rakennettu raitiotietä varten. Se ylittää vilkasliikenteisen Kekkosentien Huoltoasema ABC:n kohdalla.